
Uznesenie Krajský súd v Bratislave v senáte zloženom z predsedníčky senátu JUDr. Marty Šašinkovej a členov senátu Mgr. Štefana Zelenáka a Mgr. Radoslava Prutkaya v právnej veci žalobcu Úrad pre verejné obstarávanie, Ružová dolina 10, 821 09 Bratislava, IČO: 31 797 903, proti žalovanému 1/ Úrad vlády Slovenskej republiky, Námestie slobody 1, 813 70 Bratislava, IČO: 00 151 513, 2/ Slovak Telekom, a.s., Bajkalská 28, 817 62 Bratislava, IČO: 35 763 469,právne zast. Advokátska kancelária Kohútová Bérešová, spol. s r. o. v skratke AKKB, spol. s r. o., Štefánikova 18, 811 04 Bratislava, IČO: 54 228 956, 3/ ANASOFT APR, spol. s r.o., Mlynská dolina 41, 811 02 Bratislava, IČO: 31 361 552, právne zast. Martin Pavle s.r.o., Pribinova 4, 811 09 Bratislava, IČO: 36 860 450, 4/ Tlačová agentúra Slovenskej republiky, Dúbravská cesta 14, 841 04 Bratislava, IČO: 31 320 414, právne zast. advokátska kancelária agner & partners, s.r.o., Špitálska 10, 811 08 Bratislava, IČO: 36 722 758, o určenie neplatnosti dodatku k zmluve, o odvolaní žalovaného 2/ proti uzneseniu Okresného súdu Malacky sp. zn. 10CbVO/2/2023 zo dňa 13.12. 2024 jednohlasne, takto rozhodol: I. Krajský súd v Bratislave odvolanie žalovaného 2/ o d m i e t a . II. Žalobcovi nárok na náhradu trov odvolacieho konania nepriznáva . odôvodnenie: 1. Napadnutým uznesením súd prvej inštancie prvým výrokom konanie zastavil a druhým až štvrtým výrokom žalovaným 1/ až 4/ voči žalobcovi nárok na náhradu trov konania nepriznal. 2. Proti prvému a tretiemu výroku uznesenia podal odvolanie žalovaný 2/, ktorý žiadal, aby odvolací súd napadnuté uznesenie vo výroku I. zmenil tak, že späťvzatie žaloby nepripúšťa a závislý napadnutý výrok III. o náhrade trov konania zrušil a žalovanému 2/ priznal nárok na náhradu trov odvolacieho konania voči žalobcovi v celom rozsahu. 3. Krajský súd v Bratislave ako súd odvolací podľa § 34 zák. č. 160/2015 Z.z. Civilný sporový poriadok (ďalej len C.s.p.) prejednal vec podľa § 380 ods. 1 bez nariadenia pojednávania a dospel k záveru, že odvolanie žalovaného 2/ je potrebné odmietnuť. 4. Podľa § 362 ods. 1 C.s.p., odvolanie sa podáva v lehote 15 dní od doručenia rozhodnutia na súde, proti ktorého rozhodnutiu smeruje. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. 5. Podľa § 386 C.s.p., odvolací súd odmietne odvolanie, ak a) bolo podané oneskorene, b) bolo podané neoprávnenou osobou, c) smeruje proti rozhodnutiu, proti ktorému nie je odvolanie prípustné, alebo d) nemá náležitosti podľa § 363, ak pre vady odvolania nemožno v odvolacom konaní pokračovať.
6. Z citovaných ustanovení vyplýva objektívna podmienka prípustnosti odvolania, ktorou je podanie odvolania v stanovenej lehote, ktorá je pätnásť dní, počítaných od doručenia rozhodnutia. Do lehoty na podanie odvolania sa nezapočítava deň, keď došlo ku skutočnosti určujúcej jej počiatok, ktorým je deň, kedy bol odvolateľovi doručený rovnopis písomného vyhotovenia rozhodnutia, t.j. rozsudku alebo uznesenia. Keďže ide o lehotu procesnú, nezapočítavajú sa do jej plynutia dni dopravy písomnosti na súd. 7. Ako vyplýva z obsahu súdneho spisu, žalovanému 2/ bolo napadnuté uznesenie súdu prvej inštancie doručené dňa 28.12.2024, lehota na podanie odvolania proti uzneseniu začala žalovanému 2/, resp. jeho právnemu zástupcovi plynúť nasledujúcim dňom po jeho doručení, t.j. 29.12.2024 a jej posledným 15 dňom, kedy bolo možné podať odvolanie včas, bol deň 13.1.2025 /pondelok/. Žalovaný 2/ podal odvolanie elektronicky až dňa 15.1.2025 /č. l. 482/, t.j. po uplynutí lehoty na podanie odvolania, teda oneskorene. Spolu s odvolaním podal žalovaný 2/ aj žiadosť o odpustenie zmeškania lehoty na podanie odvolania, ktorú súd prvej inštancie uznesením zo dňa 14.4.2025 zamietol. Uznesenie o zamietnutí návrhu žalovaného 2/ na odpustenie zmeškanie lehoty na podanie odvolania nadobudlo právoplatnosť dňa 17.5.2025. 8. Vzhľadom na skutočnosť, že odvolanie podal žalovaný 2/ oneskorene, odvolací súd toto odvolanie v súlade s § 386 písm. a) C.s.p. odmietol bez toho, aby sa odvolaním vecne zaoberal. 9. O nároku na náhradu trov odvolacieho konania rozhodol odvolací súd podľa § 396 ods. 1 v spojení s § 255 ods. 1 a § 262 ods. 1 C.s.p.. Nakoľko však žalobcovi v odvolacom konaní žiadne trovy nevznikli, odvolací súd žalobcovi nárok na náhradu trov odvolacieho konania nepriznal. 10. Toto uznesenie bolo prijaté pomerom hlasov 3:0. Poučenie: Proti tomuto uzneseniu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

